Man val 14 verdiepings na sy doodArgieffoto: Nico Strydom Die Africa Housing Company (Afhco) het Maandag bevestig dat ŉ tegnikus wat gekontrakteer was om hysbakke by een van hul studenteverblyfsentrums in Johannesburg te herstel verlede week na sy dood geval het onderwyl hy die herstelwerk gedoen het. Volgens ooggetuies het die man by Living @Rissik in Johannesburg gewerk toe hy gegly en van die veertiende verdieping na sy dood binne die hysbakskag getuimel het. Dit is dieselfde plek waar Kelvin Baloyi (21), ŉ student, in November 2016 doodgeskiet is, vermoedelik deur ŉ gekontrakteerde veiligheidswag. Nomfundo Mwelase, Afhco se handelsmerkbestuurder, het gesê dié maatskappy het laat in 2017 die kontrak gekry om twee hysbakke by die gebou te vervang. Die man was besig om ou toerusting te verwyder om sodoende die nuwe toerusting te installeer toe die voorval plaasgevind het. “Op 22 Maart tussen 16:00 en 17:00 is ŉ kontrakteur wat aan een van die hysbakke gewerk het noodlottig beseer. Aanvanklike ondersoek toon dat die man teenwigte van die hysbak wat nie in werking was nie verwyder het toe hy beseer is,” het Mwelase gesê. Volgens Mwelase is die polisie, nooddienste en die departement van arbeid onmiddellik in kennis gestel en alle werk by die perseel gestaak hangend die uitkoms van die ondersoek.